Nové hodnotenie v skokoch na lyžiach bude presnejšie, ale menej prehľadné
Kalkulačky do rúk. V skokoch na lyžiach sa chystá revolúcia. Dĺžka skoku sa bude rátať matematicky. Víťazom už nemusí byť ten, kto doletí najďalej. Zatiaľ len na skúšku.
BRATISLAVA. Pri skokoch na lyžiach platí, kto letí najďalej, vyhrá. Zmeniť poradie môžu rozhodcovia známkami za štýl. Po olympiáde sa možno začne revolúcia, ktorá do hodnotenia skokanských súťaží bude zaratúvať aj vietor či výšku nájazdu.
"Nový systém bude spravodlivejší," hovorí Dieter Thoma, víťaz Turné štyroch mostíkov z roku 1990 a televízny komentátor stanice ARD.
Svetová lyžiarska federácia FIS od leta skúmala na mostíkoch vplyv vetra na dĺžku skokov. Ak pretekárovi v správnu chvíľu dobre fúklo, mohol preskočiť súperov. V novom systéme za to dostane bodovú penalizáciu.
Odkiaľ fúka?
Komu fúkne do chrbta, získa do celkového hodnotenia bonus, komu fúkne zospodu, tomu body uberie. Silu vetra má počas skoku vyhodnocovať päť meracích zariadení. Počítač potom vyráta priemernú silu a smer.
"Úplné férové podmienky sa zaistiť nedajú. Môžeme len niečo kompenzovať," povedal Toni Innauer, šéf rakúskeho zväzu pre Wiener Zeitung.
Vietor už nebude nepredvídateľným faktorom. Teoreticky môže nastať situácia, keď víťazovi pomôže práve negatívny smer vetra. Vďaka bodovému bonusu sa potom dostane na prvé miesto.
Nový systém hodnotenia mal byť v platnosti už počas Turné štyroch mostíkov na prelome rokov. Na skúšku. Rakúsky zväz protestoval. Kalkulačky do rúk dostanú skokani až počas Severského turné (Lahti, Kuopio, Lillehammer, Oslo), od 6. do 14. marca 2010.
Tu sa prvý raz odskúša ďalšia rovnica. Tá má kompenzovať inú výšku nájazdu tak, aby sa nemuseli opakovať skoky predchádzajúcich súťažiacich.
V minulosti pri extrémne dlhom skoku, za hranicu kritického bodu, zvykli rozhodcovia znížiť nájazd. Ďalší pretekári tak dosiahli nižšiu rýchlosť a leteli o niečo menej. A tí, čo už skákali pred zmenou, si museli skok zopakovať.
Matematika umožní meniť nájazd aj niekoľkokrát bez toho, aby museli skokani svoje pokusy opakovať. Za kratší rozbeh pred skokom si pretekári pripíšu bonus, za dlhší zase body odrátajú.
Bude v tom chaos
Divácky atraktívny šport bol známy prehľadným systémom hodnotenia. Novinka sa nestretla s veľkým nadšením medzi športovcami. "Je to veľmi komplikované, aby to bolo divákom zrozumiteľné. Nastane zmätok," namieta nemecká legenda Jens Weissflog. Proti je i v súčasnosti najlepší rakúsky skokan Georg Schlierenzauer. "Iba tým pokazíte show. Najlepšie by bolo, ak by zvíťazil ten, kto doskočí najďalej."
Pripravované zmeny ešte nie sú definitívne. Lyžiarska federácia zatiaľ odklepla iba ich skúšku. "Na konci sezóny ich bude musieť schváliť Rada FIS," hovorí riaditeľ všetkých súťaží Svetového pohára Walter Hofer. "V severskej kombinácii sa nám táto zmena už osvedčila."
Faktor vetra
Podľa meracích zariadení sa vypočíta priemerná sila a smer vetra počas skoku. Za vietor do chrbta sa hodnota pripočíta, za vietor do tváre odráta.
Vzorec: w = TWG x (HS - 36)/20 TWG - priemerná rýchlosť vetra HS - výška mostíka.
Ak súťažiaci dosiahne skok dlhý 119,5 metra na mostíku HS 130 s vetrom do chrbta so silou 1,55 m/s. Do súťaže mu zarátajú výsledok 127 metrov. (w = (130 - 36)/20] x 1,55 = 7,28 m. Zaokrúhlené na pol metra dáva výsledok 7,5 m. Spolu 119,5 + 7,5 = 127 m).
Faktor nájazdu
Rozdiel v 1 metri pri dĺžke nájazdu na veľkom mostíku sa premietne do dĺžky skoku o 5 metrov.
Pri zníženom nájazde sa hodnota priráta, pri zvýšenom sa doráta.